
Til:

Universitetsstyret

Møtedato:

13. mai 2004

Arkivref.:

200306825-5/RGR/122

årsberetning og årsregnskap for 2003

I brev av 4. desember i fjor ga departementet retningslinjer for utarbeidelse av universitetenes  årsrapport for 2003. 

Årsrapporten skal ha disse hoveddelene:

· Styrets årsberetning

· Årsregnskap

· Revisors beretning.

Årsregnskapet (vedlegg 1)

Departementet har satt følgende frister for årsregnskapet for 2003:

· Foreløpig årsregnskap: 15. februar

· Endelig årsregnskap: 15. juli

I møte i februar (sak S3-04) behandlet universitetsstyret årsregnskapet for 2003. Universitetsdirektøren la frem regnskapet i nevnte møte med sikte på endelig behandling. Det har imidlertid vist seg at enkelte poster i regnskapet må korrigeres. På denne bakgrunn legges årsregnskapet for 2003 frem for styret på nytt for endelig godkjenning. 

Behovet for korrigering av regnskapet gjelder først og fremst prosjektgjeld og prosjektfordringer. Prosjektfordringer er krav Universitetet har på oppdragsgivere og bidragsytere for arbeid som er utført, men hvor vi mottar betaling etterskuddsvis. Tilsvarende er prosjektgjeld Universitetets forpliktelse til å utføre arbeid som vi allerede har mottatt betaling for. 
Postene prosjektgjeld og prosjektfordringer i balansen var satt for høyt i regnskapet som ble lagt frem i februarmøtet. De er nå begge justert ned med ca 30 mill. Nettoprosjektgjeld (prosjektgjeld minus prosjektfordringer) er imidlertid den samme som tidligere. Denne korrigeringen påvirker heller ingen andre resultat- eller balanseposter. Videre er avsatt beløp på 1,743 mill knyttet til SOFF (ubrukte midler) flyttet fra posten prosjektgjeld til posten avsetning for forpliktelser i balansen.  For øvrig er det ikke foretatt endringer i som påvirker resultat- eller balanseregnskapet. Enkelte noteopplysninger er imidlertid gjort noe mer utfyllende og informative i forhold til det først fremlagte regnskapet. Korrigeringene er gjort i dialog med riksrevisjonen. 

Styrets årsberetning (vedlegg 2)

Departementet har satt følgende frister for årsberetningen for 2003 : 

· Foreløpig frist: 15. mai

· Endelig frist: 15. juli

Departementet ga i brev av 17. desember i 2002 forholdsvis detaljerte retningslinjer for hva årsberetningen skal inneholde. I brevet av 4. desember 2003 er det gitt ytterligere presiseringer. 

Retningslinjene fremgår av vedlegg 3.

2002 var det første året universitetene utarbeidet årsberetning etter de nye retningslinjene etter innføring av nettobudsjettering. Årsberetningen er en oppsummering av aktiviteter og resultater i året som gikk innenfor Universitetets virksomhetsområder, herunder de forvaltningsmessige delene av virksomhetene. 

Vedlagt er universitetsdirektørens utkast til årsberetning for 2003 (vedlegg 3). Mye av innholdet i årsberetningen fremgår også av Universitetets budsjettdokument (2003–2005). 

Innstilling til vedtak

1. Styret gir universitetsdirektøren fullmakt til å ferdigstille årsberetningen for 2003 på grunnlag av fremlagte utkast og de kommentarer som er fremkommet under styrets behandling.


2. Styret godkjenner fremlagte regnskap som Universitetets årsregnskap for 2003.

Tromsø, 06.05.2004

